CELEX: 62011CN0077
Language: el
Date: 2011-02-22 00:00:00
Title: Υπόθεση C-77/11: Προσφυγή της 22ας Φεβρουαρίου 2011 — Συμβούλιο της Ευρωπαϊκής Ένωσης κατά Ευρωπαϊκού Κοινοβουλίου

16.4.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 120/7
            
         Προσφυγή της 22ας Φεβρουαρίου 2011 — Συμβούλιο της Ευρωπαϊκής Ένωσης κατά Ευρωπαϊκού Κοινοβουλίου
   (Υπόθεση C-77/11)
   2011/C 120/12
   Γλώσσα διαδικασίας: η γαλλική
   
      Διάδικοι
   
   
      Προσφεύγον: Συμβούλιο της Ευρωπαϊκής Ένωσης (εκπρόσωποι: G. Maganza και M. Βιτσεντζάτος)
   
      Καθού: Ευρωπαϊκό Κοινοβούλιο
   
      Αιτήματα του προσφεύγοντος
   
   Το προσφεύγον ζητεί από το Δικαστήριο:
   
               —
            
            
               Να ακυρώσει την πράξη του Προέδρου του Κοινοβουλίου της 14ης Δεκεμβρίου 2010 με την οποία διαπιστώνεται ότι ο προϋπολογισμός της Ένωσης για το οικονομικό έτος 2011 έχει εγκριθεί οριστικώς, στον βαθμό που αυτή η πράξη είναι κοινή με την πράξη που θεσπίζει τον εν λόγω προϋπολογισμό,
            
         
               —
            
            
               επικουρικώς, και στον βαθμό που αποτελεί χωριστό έγγραφο, να ακυρώσει την πράξη του Προέδρου του Κοινοβουλίου με την ίδια ημερομηνία, με την οποία εγκρίνεται ο προϋπολογισμός της Ένωσης για το οικονομικό έτος 2011 και να του προσδώσει δεσμευτική ισχύ έναντι των θεσμικών οργάνων και των κρατών μελών,
            
         
               —
            
            
               επικουρικώς, να ακυρώσει την πράξη του Προέδρου του Ευρωπαϊκού Κοινοβουλίου με την οποία διαπιστώνεται ότι έχει εγκριθεί οριστικώς ο προϋπολογισμός της Ευρωπαϊκής Ένωσης για το οικονομικό έτος 2011, στον βαθμό που η διαπίστωση αυτή έχει λάβει χώρα χωρίς να έχει ολοκληρωθεί η διαδικασία του προϋπολογισμού 2010 (προϋπολογισμός 2011),
            
         
               —
            
            
               να κρίνει ως οριστικά τα αποτελέσματα του προϋπολογισμού 2011 μέχρι τη θέσπιση του προϋπολογισμού αυτού με νομοθετική πράξη σύμφωνη με τις συνθήκες,
            
         
               —
            
            
               να καταδικάσει το καθού στα δικαστικά έξοδα.
            
         
      Ισχυρισμοί και κύρια επιχειρήματα
   
   Με την παρούσα προσφυγή, το Συμβούλιο υποστηρίζει ότι, μετά τη θέσπιση της Συνθήκης για τη λειτουργία της Ευρωπαϊκής Ένωσης (ΣΛΕΕ), την 1η Δεκεμβρίου 2009, ο ετήσιος προϋπολογισμός της Ευρωπαϊκής Ένωσης, καθώς και οι τροποποιήσεις των προϋπολογισμών, πρέπει να πλέον θεσπίζονται με κοινή νομοθετική πράξη των δύο θεσμικών οργάνων που την εκδίδουν, δηλαδή του Ευρωπαϊκού Κοινοβουλίου και του Συμβουλίου. Η πράξη αυτή πρέπει να υπογραφεί από τους προέδρους των δύο αυτών οργάνων, σύμφωνα με το άρθρο 297, παράγραφος 1, δεύτερο εδάφιο, της ΣΛΕΕ.
   Το Συμβούλιο υποστηρίζει, επομένως, ότι η πράξη που θεσπίζει τον ετήσιο προϋπολογισμό για το 2011 — είτε η πράξη αυτή είναι κοινή με τη διαπίστωση του Προέδρου του Ευρωπαϊκού Κοινοβουλίου ότι ο προϋπολογισμός του 2011 έχει εγκριθεί οριστικά είτε θεωρείται ως χωριστό έγγραφο — είναι παράνομη, στο μέτρο που αποτελεί μία άτυπη και μη νομοθετική πράξη, η οποία συντάσσεται και υπογράφεται μόνον από τον Πρόεδρο του Ευρωπαϊκού Κοινοβουλίου, κατά παράβαση του άρθρου 314 της ΣΛΕΕ και των άρθρων 288, 289, παράγραφος 2, 296, πρώτο και τρίτο εδάφιο της Συνθήκης, καθώς και του άρθρου 13, παράγραφος 2, της Συνθήκης για την Ευρωπαϊκή Ένωση. Επικουρικώς, το Συμβούλιο υποστηρίζει ότι αυτή η πράξη είναι παράνομη λόγω παραβάσεως ουσιώδους τύπου και λόγω παραβάσεως του άρθρου 314, παράγραφος 9, της ΣΛΕΕ.
   Τέλος, η Επιτροπή ζητεί από το Δικαστήριο να διατηρήσει, ενδεχομένως, τα αποτελέσματα του προϋπολογισμού, όπως έχει δημοσιευθεί στην Επίσημη Εφημερίδα της Ευρωπαϊκής Ένωσης μέχρι την ημερομηνία κατά την οποία ο προϋπολογισμός αυτός θα έχει θεσπισθεί σύμφωνα με τα προαναφερθέντα άρθρα της Συνθήκης.